Eleonooran risti

Eleonooran ristit ovat kivestä veistettyjä monumentteja, jotka Englannin kuningas Edvard I teetti vaimonsa Eleonoora Kastilialaisen muistoksi vuosina 1291–1294. Ristejä oli alun perin kaksitoista, mutta yhdeksän niistä on tuhoutunut. Ristit pystytettiin paikkakunnille, joilla Eleonooran ruumista kuljettanut saattue yöpyi matkallaan Lontooseen. Paikkakunnat ovat pohjoisesta etelään lueteltuna:

 Lincoln (lähellä Eleonooran kuolinpaikkaa)
 Grantham
 Stamford
 Geddington
 Hardingstone
 Stony Stratford
 Woburn
 Dunstable
 St Albans
 Waltham (nykyinen Waltham Cross)
 Westcheap (nykyinen Cheapside-katu Lontoossa)
 Charing (nykyiseltä nimeltään Charing Cross)

Säilyneet ristit ovat Geddingtonissa, Hardingstonessa ja Waltham Crossissa.

Charing Crossin risti

Alkuperäinen Charing Crossin risti oli kaikkein arvokkain. Se sijaitsi kohdassa, joka on nykyään Trafalgar Squaren eteläreunalla. Risti tuhottiin parlamentin määräyksestä Englannin sisällissodan aikana vuonna 1647. Sen paikalla on ollut Kaarle I:n ratsastajapatsas vuodesta 1675. Tätä kohtaa pidetään Lontoon keskipisteenä, josta mitataan maantieteelliset etäisyydet Lontoon ja muiden paikkakuntien välillä.Where Is The Centre Of London? BBC. 24.9.2014 

Charing Crossin rautatieaseman eteen, noin 200 metrin päähän vanhasta paikasta, pystytettiin uusi risti vuonna 1865. Se ei ole alkuperäisen tarkka kopio.

Lähteet

Luokka:Yhdistyneen kuningaskunnan muistomerkit
Luokka:Englannin historia
Luokka:Englannin keskiaika